**ELŐTERJESZTÉS**

**Körmend Város Önkormányzata Képviselő-testületének 2021. szeptember 2-i ülésére**

**Tárgy:** szociális és gyermekjóléti ellátásokról szóló önkormányzati rendeletek felülvizsgálata

Tisztelt Képviselő-testület!

A Vas Megyei Kormányhivatal Törvényességi Felügyeleti Osztálya célellenőrzés keretében vizsgálta az idei évben a települési önkormányzatok szociális és gyermekjóléti ellátásokról alkotott rendeleteit, így a körmendi rendeleteket is.

Az ellenőrzés során azt állapították meg, hogy a körmendi rendeletek tartalmukat tekintve megfelelnek a jogszabályi előírásoknak, azonban mindkét rendelet többszöri módosításon esett át az elfogadása óta, így azok áttekintése ma már nehézkes és szerkezeti felépítésük, tagolásuk nem felel meg az időközben elfogadott jogszabályszerkesztésről szóló IRM rendeletnek.

További észrevétel volt, hogy a szociális ellátások között nem szabályozható olyan támogatás, amit nem szociális rászorultság alapján nyújt az Önkormányzat. Ez Körmend esetében az újszülöttek után járó támogatás, amit ezért nem a szociális, hanem egy külön rendeletben kell szabályozni.

Javaslatként merült fel továbbá, hogy a személyes gondoskodást nyújtó ellátásokért fizetendő térítési díjakat célszerű lenne egy külön rendeletben szabályozni, mivel azok akár évente módosításra kerülnek, és így ezek a módosítások nem érintenék az ellátások alapvető és általános szabályait rögzítő rendeleteket. A gyermekétkeztetés térítési díjait jelenleg is külön önkormányzati rendelet szabályozza, a szociális ellátások esetén azonban nincs külön szabályozás. Ezért indokolt egy új rendelet elfogadása, amely valamennyi ellátás térítési díjait szabályozná, ezáltal egy egységesebb és átláthatóbb szerkezetben tájékoztatná a díjakról az ellátások igénybevevőit.

A fentiek miatt a szociális és gyermekjóléti tárgyban született önkormányzati rendeletek felülvizsgálata megtörtént, melynek eredményeként megállapítható, hogy a kormányhivatali ellenőrzés megállapításainak és a felmerült javaslatoknak való megfelelés érdekében célszerű a jelenlegi rendeletek hatályon kívül helyezése mellett új rendeleteket elfogadni a következők szerint:

1.) Hatályon kívül helyezésre kerülne:

* az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III. 1.) önkormányzati rendelet;
* a gyermekvédelemről és a gyermekek pénzbeli és természetbeni ellátásának helyi szabályairól szóló 4/1998. (III. 17.) önkormányzati rendelet; valamint
* a gyermekintézmények étkezési térítési díjának megállapításáról szóló 33/2006. (XII. 31.) önkormányzati rendelet.

2.) Új rendelet kerülne megalkotásra

* a szociális ellátásokról;
* az újszülöttek támogatásáról;
* a gyermekjóléti alapellátásokról, a pénzbeli ellátásokról és a személyes gondoskodásról; továbbá
* a térítési díjakról (amely a gyermekétkeztetés térítési díjai mellett meghatározza valamennyi szociális ellátás térítési díjait).

Az új rendeletek tervezetei előkészítésre kerültek, a Képviselő-testület tagjai az előterjesztés mellékleteként megismerhetik azokat.

Kérem a Képviselő-testületet, hogy döntsön az önkormányzati rendeletek megalkotásáról.

Körmend, 2021. augusztus 23.

 **Bebes István**

 **polgármester**

**I. Szociális ellátásokról szóló önkormányzati rendelet**

A rendelettervezet tartalmaz valamennyi ellátási formát, amely a jelenleg hatályos önkormányzati rendeletben szerepel, így a szociális igazgatásról és szociális ellátásokról szóló 1993. évi III. törvény (továbbiakban: Szt.) 45.§-a alapján nyújtott rendkívüli települési támogatást, továbbá a lakhatási, fűtési, gyógyszer- és temetési támogatásokat. A jogosultsági feltételek változatlanok maradtak.

A pénzben és/vagy természetben nyújtott támogatások mellett a rendelet szabályozza a személyes gondoskodást nyújtó szociális ellátásokat is, amelyeket a Körmendi Szociális Szolgáltató és Információs Központon keresztül biztosít az Önkormányzat.

A jelenlegi rendelethez képest változás, hogy a bevezetőben említett okok miatt az újszülöttek támogatása nem szerepel ebben a rendeletben, továbbá a térítési díjak is külön rendeletbe kerülnek.

**Előzetes hatásvizsgálat:**

Társadalmi hatás: A rendelet társadalmi hatása jelentős, hiszen az arra rászorulók megsegítését szolgáló ellátásokról szól, pénzbeli, természetbeni és személyes gondoskodást nyújtó szociális ellátások nyújtásának szabályait határozza meg. A rendelet megalkotásának célja, hogy a korábbi szabályozáshoz képest egy átláthatóbb és egységes szerkezetben foglalja össze az egyes szociális ellátásokat ezzel biztosítva az azokat igénybe vevők egyértelmű tájékoztatását.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának a korábbi szabályozáshoz képest további költségvetési hatása nincs.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A korábbi szabályozás a többszöri módosítás és a megváltozott jogszabályi környezet miatt már nem volt megfelelő, ezért szükséges a rendelet megalkotása.

A rendelet személyi, szervezeti, tárgyi és pénzügyi feltételei rendelkezésre állnak.

**Körmend Város Önkormányzata Képviselő-testületének …../2021. (IX. …..) önkormányzati rendelete**

**a szociális ellátásokról**

Körmend Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 10.§ (1) bekezdésében, 25.§ (3) bekezdés b) pontjában, 26.§-ban, 32.§ (1) bekezdés b) pontjában és (3) bekezdésében, 45.§ (1) bekezdésében, 48.§ (4) bekezdésében, 60.§ (4) bekezdésében, 90.§ (3) bekezdésében, 92.§ (1) bekezdés a) pontjában, 92.§ (2) bekezdésében, 115.§ (3) bekezdésében és a 132.§ (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában szabályozott feladatkörében eljárva – a rendelet 28-35.§-ai vonatkozásában a Körmend és Kistérsége Önkormányzati Társulás településeinek jóváhagyásával – a következőket rendeli el:

**I. Fejezet**

**Általános rendelkezések**

**1. A rendelet hatálya**

**1.§** A rendelet hatálya a 28-35.§-ban foglalt személyes gondoskodást nyújtó ellátások tekintetében kiterjed Körmend és Kistérsége Önkormányzati Társulás településeire is.

**2. A szociális ellátások típusai**

**2.§** (1) Az Önkormányzat az Szt. 45.§ (3) bekezdésében meghatározott esetekben, az arra rászoruló személyeknek rendkívüli települési támogatást nyújt.

(2) Az Önkormányzat az (1) bekezdésben meghatározott támogatáson kívül a következő települési támogatásokat nyújthatja rászorultság esetén:

1. lakhatási támogatás;
2. fűtési támogatás;
3. gyógyszertámogatás;
4. temetési támogatás.

(3) Az Önkormányzat az Szt. 48.§-ában foglaltak szerint gondoskodik a köztemetésről.

**3.§** (1) Az Önkormányzat települési támogatást pénzben és/vagy természetbeni ellátás formájában nyújtja.

(2) A Képviselő-testület kérelem elbírálására jogosult szerve (továbbiakban: elbíráló szerv) a kérelem alapján egyedi mérlegeléssel dönt a támogatás formájáról és mértékéről. Az elbíráló szerv a kérelemben foglalt konkrét támogatási igényhez nincs kötve a támogatás megítélésekor.

**4.§** (1) Az Önkormányzat az arra rászorulók részére személyes gondoskodást nyújtó ellátásként biztosítja az étkezést, a házi segítségnyújtást, a jelzőrendszeres házi segítségnyújtást, családsegítést, támogató szolgáltatást, és a nappali ellátásokat (idősek, fogyatékosok és szenvedélybetegek nappali ellátása), továbbá szakosított ellátásként átmeneti elhelyezést nyújtó intézményt működtet.

(2) Az (1) bekezdésben meghatározott ellátásokat a Körmendi Szociális Szolgáltató és Információs Központ biztosítja.

(3) Az (1) bekezdésben meghatározott ellátások esetében az intézményvezető a rendeletben foglalt jogosultsági feltételek fennállása esetén köteles külön eljárás nélkül az ellátást nyújtani. Az ellátást igénylő – amennyiben az intézményvezető döntését sérelmesnek tartja – az ellátás igénybevételére vonatkozó kérelmét a Körmendi Közös Önkormányzati Hivatalban nyújthatja be az elbíráló szerv elé terjesztés céljából.

(4) A személyes gondoskodást nyújtó ellátás megszűnik a térítési díj fizetésének, vagy az ellátás igénybevételének elmaradásával, továbbá az e rendeletben az egyes ellátási formákra külön meghatározott esetekben.

**3. Eljárási szabályok**

**5.§** Az eljárásra jelen rendelet, az Szt., valamint az általános közigazgatási rendtartásról szóló 2016. évi CL. törvény (továbbiakban: Ákr.) rendelkezéseit kell alkalmazni.

**6.§** (1) Az eljárás kérelemre vagy hivatalból indítható.

(2) A szociális támogatásra irányuló kérelmet a Körmendi Közös Önkormányzati Hivatalnál lehet előterjeszteni formanyomtatvány kitöltésével. A kérelemhez a formanyomtatványon felsorolt iratokat, igazolásokat kell csatolni.

(3) A szociális támogatások igényléséhez szükséges formanyomtatványokat a jegyző készíti el.

(4) Hiányosan benyújtott kérelem esetén a kérelmezőt – megfelelő határidő megjelölésével – hiánypótlásra kell felhívni.

(5) Az eljárás hivatalból – különösen nevelési-oktatási intézmény, gyámhatóság, más családvédelemmel foglalkozó intézmény vagy természetes személy, továbbá gyermekek érdekeinek védelmét ellátó társadalmi szervezet kezdeményezésére – is indítható.

(6) Ha az (5) bekezdés szerint hivatalból indul az eljárás, a jövedelmi viszonyok vizsgálata mellőzhető.

**7.§** (1) Az elbíráló szerv szociális támogatásokkal kapcsolatos döntéseit a jegyző készíti elő. Az előkészítés keretében a jegyző a családsegítő, a gyermekjóléti és a védőnői szolgálaton keresztül tájékozódik – amennyiben szükséges, környezettanulmányt készíttet – a kérelmező élethelyzetéről, életviteléről. Környezettanulmány készítése kötelező, amennyiben a jegyző, a családsegítő, a gyermekjóléti vagy védőnői szolgálat nem rendelkezik információkkal, tapasztalatokkal a kérelmezőről, annak élethelyzetről, illetve akkor is, ha a környezettanulmány elvégzését az elbíráló szerv elrendeli.

(2) Amennyiben a kérelem elbírálásához környezettanulmány készítése szükséges, és a kérelmező a környezettanulmány lefolytatását akadályozza, korlátozza, azt bármilyen más módon meghiúsítja, vagy a családsegítő, a gyermekjóléti és a védőnői szolgálattal való együttműködést megtagadja, a kérelmét el kell elutasítani.

**8.§** (1) Ha a kérelmező aktív korú, és nem érte el a reá irányadó nyugdíjkorhatárt, továbbá nem rendelkezik munkaviszonnyal vagy más keresőtevékenységgel, kérelméhez csatolni kell az illetékes munkaügyi hatóság igazolását arról, hogy a kérelmező álláskeresési támogatásban részesül-e.

(2) Ha a jövedelmi viszony más szerv által történő igazolására nincs mód, vagy a jövedelem nem mérhető, a kérelmező büntetőjogi felelőssége tudatában nyilatkozatot köteles tenni saját, és a vele közös háztartásban élő személy jövedelméről.

**9.§** (1) Támogatás annak a kérelmezőnek nyújtható, aki

1. a kérelmében és az ahhoz csatolt dokumentumokban valós adatokat szolgáltat,
2. hozzájárul ahhoz, hogy a kérelmében foglaltak valódiságát az Önkormányzat ellenőrizze,
3. hozzájárul ahhoz, hogy életkörülményeiről az Önkormányzat környezettanulmányt készítsen, és
4. megfelel az e rendeletben meghatározott követelményeknek, előírásoknak.

(2) Közös háztartásban élők esetében támogatás – a kérelmezők számától függetlenül – csak egy jogosultnak állapítható meg.

(3) Ahol a rendelet eseti támogatást említ, egy naptári éven belül ugyanazon kérelmezőnek – a vele közös háztartásban élő személyt is ideértve – négynél több alkalommal csak különleges méltánylást érdemlő, és a kérelmezőnek, valamint a vele közös háztartásban élőnek fel nem róható körülmények fennállása esetén biztosítható további támogatás. E szabály alkalmazása során az elhunyt személy eltemettetésének költségeihez való hozzájárulásként biztosított támogatást figyelmen kívül kell hagyni.

(4) Amennyiben az elbíráló szerv a különleges méltánylást érdemlő, és a kérelmezőnek, valamint a vele közös háztartásban élőnek fel nem róható körülmények fennállását megállapítja, a további támogatás a kérelmezőnek – a vele közös háztartásban élő személyt is ideértve – elsődlegesen természetbeni támogatás formájában nyújtandó.

**10.§** (1) Az egy alkalommal nyújtott támogatás legmagasabb összege nem haladhatja meg az öregségi nyugdíj mindenkori legkisebb összegének 40 %-át, különleges méltánylást érdemlő esetben a 70 %-át.

(2) Különleges méltánylást érdemlő esetben az egyes támogatási formákra előírt jogosultsági feltételektől, jövedelemhatártól és vagyoni helyzettől függetlenül megállapítható a kérelmező részére a támogatás a (1) bekezdés szerinti szabályok megtartása mellett.

(3) Amennyiben a kérelmezőnek vagy a vele közös háztartásban élő személynek közüzemi díjtartozása vagy lakbértartozása van, a támogatást vagy annak egy részét – az összes ismert körülmény mérlegelése alapján, az elbíráló szerv által meghatározott mértékben – elsődlegesen ezen tartozások kiegyenlítésére kell fordítani.

**11.§** (1) A kérelmező részére megállapított pénzbeli támogatás folyósítása bankszámlára történő átutalással vagy postai kifizetéssel történik minden hónap 5. napjáig. A folyósítás módjáról a támogatást megállapító határozatban rendelkezni kell.

(2) A havi rendszerességgel megállapított támogatás a kérelmezőt azon hónap első napjától, amely hónapban a kérelmet benyújtotta a támogatásra való jogosultság megszüntetésére okot adó körülmény bekövetkezésének napjáig illeti meg.

(3) Amennyiben a támogatásra való jogosultság a jogosult elhalálozása miatt szűnik meg, az elhalálozás napját követő időszakra vonatkozóan esetlegesen már kifizetett támogatás jogalap nélküli gazdagodásnak minősül, és azt az Önkormányzat visszaköveteli, hagyatéki követelésként a hagyatéki leltárba felveteti. Különös méltánylást érdemlő esetben azonban eltekinthet a már kifizetett támogatás visszafizetésétől a haláleset miatti rendkívüli kiadásokra való tekintettel.

**12.§** (1) A kérelmező az eljárás során köteles együttműködni az eljáró hatósággal, és köteles a szociális helyzetére vonatkozóan a valóságnak megfelelően nyilatkozni.

(2) Ha a kérelmező az eljárás során valótlan tényt állít, vagy valós tényt hallgat el, a kérelmében hamis adatot szolgáltat, az Önkormányzatot más módon megtéveszti vagy tévedésben tartja, vagy nem járul hozzá ahhoz, hogy a kérelmében foglaltak valódiságát az Önkormányzat ellenőrizze, a kérelmét az elbíráló szerv elutasítja és az eljárást megszünteti.

(3) Amennyiben a kérelmező a (2) bekezdés szerinti magatartás tanúsítása révén már hozzájutott a szociális támogatáshoz, az Önkormányzat a kérelmezővel szemben az Szt. 17.§-ában szabályozott módon jár el azzal, hogy az Önkormányzat döntésétől függően ilyen esetben büntető vagy szabálysértési feljelentéssel is élhet.

(4) Az Szt. 17.§. (5) bekezdésében meghatározott megélhetést súlyosan veszélyeztető körülménynek minősül az, ha a szociális támogatás visszafizetésére kötelezett személy családjában az egy főre jutó havi jövedelem nem haladja meg az öregségi nyugdíj mindenkori legkisebb összegének egyedülálló esetén a 180 %-át, családban élő esetén a 130 %-át.

**13.§** (1)A jegyző a támogatás felhasználását ellenőrzi, ha valószínűsíthető, hogy a kérelmező a támogatást a kérelemben megjelölt, illetve az elbíráló szerv által meghatározott felhasználási céltól eltérő célra használja fel, illetve a támogatást annak rendeltetésével ellentétes módon használja fel.

(2) Ha a kérelmező a támogatást nem a kérelemben megjelölt, illetve az elbíráló szerv döntésében meghatározott célra fordítja, vagy a támogatást annak rendeltetésével ellentétes módon használja fel, ezen körülményt az elbíráló szerv a kérelmező által ismételten benyújtott kérelem elbírálásakor figyelembe veszi, és a jogsértés súlyától függően dönthet úgy, hogy a kérelmező kérelmét ezen okból elutasítja.

**14.§** A jegyző folyamatosan figyelemmel kíséri a költségvetési rendeletben szociális támogatásokra elkülönített keretösszegből történő kifizetések mértékét, és erről negyedévente tájékoztatást ad az elbíráló szerv számára.

**II. Fejezet**

**Az egyes szociális alapú támogatások részletes szabályai**

**4. Rendkívüli települési támogatás**

**15.§** (1) Az Önkormányzat a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére eseti jelleggel rendkívüli települési támogatást nyújt, amennyiben a kérelmező családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 150 %-át, egyedülálló esetén a 200 %-át, és az Szt. 4.§ (1) bekezdés b) pontja szerinti vagyona nincs.

(2) Rendkívüli települési támogatást az Önkormányzat elsődlegesen az Szt. 45.§ (4) bekezdésében meghatározott esetekben nyújtja

(3) Amennyiben a kérelmező az általa életvitelszerűen lakott lakást ért természeti csapás, elemi kár miatt kéri a támogatást, az (1) bekezdésben meghatározott feltételekre tekintet nélkül megállapítható részére a rendkívüli települési támogatás.

**5. Települési lakhatási támogatás**

**16.§** (1) Az Önkormányzat támogatást nyújt az arra rászorulóknak az általuk lakott lakás rendszeres fenntartási költségeinek a viseléséhez (továbbiakban: lakhatási támogatás).

(2) Lakhatási támogatásra jogosult a kérelmező, ha megfelel a következő együttes feltételeknek:

1. a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 150 %-át, egyedül élő esetében 200 %-át, és
2. a lakásfenntartás elismert havi költsége a háztartás havi összjövedelmének 20 %-át eléri vagy meghaladja, és
3. vagyonnal nem rendelkezik, és
4. a lakcíme a lakkhatási támogatással érintett ingatlanra van bejelentve, és életvitelszerűen ott lakik.

(3) Lakásfenntartási költségként figyelembe vehető költség a társasházi közös költség, az önkormányzati lakás lakbére, a gáz-, áram-, víz– és csatornadíj, a szemétszállítási díj és a távhődíj.

(4) A lakásfenntartás elismert havi költségét a kérelem beadását közvetlenül megelőző három hónapban felmerült, (3) bekezdés szerinti költségek, díjak számtani átlaga alapján kell megállapítani.

(5) A téli időszakban a fűtési számlákból le kell vonni a 22.§ alapján nyújtott fűtési támogatás összegét.

**17.§** (1) Az Önkormányzat a lakhatási támogatást természetbeni ellátásként nyújtja.

(2) A lakhatási támogatás folyósítása a 16.§ (3) bekezdés szerint a társasház, vagy az önkormányzati lakást bérbeadó szerv, illetve a közműszolgáltató részére történik közvetlenül.

(3) A lakhatási támogatás felhasználható továbbá minden olyan beszerzésre, amely közvetlenül kapcsolódik a lakásfenntartáshoz. A lakhatási támogatás ebben az esetben is természetbeni ellátásként nyújtandó, mely ellátás kiutalásában Körmend Város Gondnoksága szükség szerint részt vesz.

**18.§** (1) A lakhatási támogatás megállapítása iránti kérelemhez csatolni kell

1. közös háztartásban élő személyek munkáltatói jövedelemigazolását,
2. a lakásban lakás jogcímét igazoló adásvételi, vagy bérleti vagy használati szerződést,
3. a lakásfenntartási költségek igazolására a kérelem beadását közvetlenül megelőző három hónapra vonatkozó, 16.§ (3) bekezdés szerinti költségek, díjak számláinak másolatát,
4. amennyiben társasházi közös költség is része a lakásfenntartási kiadásoknak, a közös képviselő erre vonatkozó igazolását.

(2) Amennyiben a kérelmező nem tudja az (1) bekezdés szerinti dokumentumokat csatolni kérelméhez, kérelme csak akkor bírálható el, ha a kérelmező felhatalmazza az Önkormányzatot a hiányzó dokumentumok beszerzésére.

(3) Önkormányzati bérlakás esetén a lakhatási támogatást elsősorban az önkormányzati lakás bérleti díjára, mint lakásfenntartási kiadásra kell fordítani.

(4) Az elbíráló szerv a kérelmező lakásfenntartási kiadásainak ismeretében dönt arról, hogy a lakhatási támogatást milyen összegben, és melyik 17.§ (2) bekezdés szerinti szervezet vagy szolgáltató részére utalja át közvetlenül. A lakhatási támogatás több szervezet vagy szolgáltató részére is átutalható az elbíráló szerv által meghatározott összegekben.

**19.§** A lakhatási támogatás összege

1. azon jogosult esetében, akinek a háztartásában az egy főre jutó havi jövedelem eléri az öregségi nyugdíj mindenkori legkisebb összegének 130 %-át, egyedül élő esetében 150 %-át, havi 4000 Ft;
2. azon jogosult esetében, akinek a háztartásában az egy főre jutó havi jövedelem nem éri el az öregségi nyugdíj mindenkori legkisebb összegének 130 %-át, egyedül élő esetében 150 %-át, havi 5000 Ft.

**20.§** A lakhatási támogatás ugyanazon lakás esetében csak egy jogosult részére állapítható meg függetlenül a lakásban élő személyek és háztartások számától.

**21.§** A lakhatási támogatásra való jogosultság egy év időtartamra kerül megállapításra.

**6. Települési fűtési támogatás**

**22.§** (1) Az Önkormányzat az arra rászorulóknak időszaki támogatást nyújt a téli hónapokban megnövekedett fűtési kiadások enyhítésére (továbbiakban: fűtési támogatás).

(2) Fűtési támogatásra jogosult az a körmendi lakcímmel rendelkező személy, aki

1. öregségi nyugdíjban, rokkantsági ellátásban, időskorúak járadékában, vakok személyi járadékában, fogyatékossági támogatásában, magasabb összegű családi pótlékban, egészségkárosodási járadékban, rehabilitációs ellátásban, rehabilitációs járadékban, rokkantsági járadékban részesül,
2. a fűtési támogatással érintett lakásban tulajdonosként, haszonélvezőként, bérlőként, használóként életvitelszerűen lakik, és
3. a háztartásában az egy főre jutó jövedelem az öregségi nyugdíj mindenkori legkisebb összegének 200 %-át, egyedül élő esetében 350 %-át nem haladja meg.

**23.§** (1) A fűtési támogatás iránti kérelem minden év szeptember 30. napjáig nyújtható be.

(2) A támogatásra való jogosultság tárgyév október 15-től a következő év április 15-ig kerül megállapításra.

(3) Különös méltánylást érdemlő esetben fűtési támogatás iránti kérelem az (1) bekezdésben rögzített határidőn túl is benyújtható. Ebben az esetben a támogatásra való jogosultság a kérelem benyújtását követő hónap első napjától állapítható meg.

(4) A fűtési támogatás összege havi 8.000 Ft.

(5) A fűtési támogatást az Önkormányzat elsődlegesen természetbeni ellátásként nyújtja, folyósítása a közműszolgáltató részére történik közvetlenül.

(6) Amennyiben a fűtési támogatással érintett lakásban nincs gáz – vagy távhőszolgáltatás, abban a fűtési támogatás pénzbeli ellátásként kerül a jogosult részére kifizetésre azzal, hogy a jogosult ez esetben április 30-ig köteles számlamásolatokkal igazolni azt, hogy a fűtési támogatást fűtőanyag (fa, szén, brikett) megvásárlására fordította. Ezen igazolás feltétele minden további fűtési támogatásra való jogosultság megállapításának.

**24.§** (1) A Magyar Állam képviseletében eljáró NIF Zrt. az M8 autóút építése során kitermelt famennyiségből szociális célú felhasználásra tűzifaanyagot adott át térítésmentesen az Önkormányzatnak.

(2) Az Önkormányzat vissza nem térítendő természetbeni települési támogatásként az (1) bekezdésben rögzített tűzifa mennyiségből tűzifát biztosít annak a kérelmezőnek, akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 250 %-át, egyedül élő esetén a 350 %-át, feltéve, hogy vagyonnal nem rendelkezik.

(3) A kérelmek elbírálásánál előnyben kell részesíteni azt, aki

1. aktív korúak ellátására, vagy
2. időskorúak járadékára, vagy
3. települési támogatásra jogosult (különös tekintettel, aki a lakhatáshoz kapcsolódó rendszeres kiadások viselésével kapcsolatos támogatásban részesül),
4. továbbá azt a családot, amelyben a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevel.

(4) Amennyiben nagyobb mennyiségű tűzifára vonatkozóan érkezik kérelem az Önkormányzathoz, mint amekkora mennyiséggel az Önkormányzat rendelkezni tud – figyelemmel a (10) bekezdés szerint egy fő részére minimálisan biztosítandó tűzifa mennyiségére is – a kérelmezők közül a (3) bekezdés szerinti személyek kérelmét – amennyiben megfelelnek a (2) bekezdésben foglalt feltételeknek és velük szemben kizáró ok nem áll fenn – előnyben kell részesíteni. Ebben az esetben azon kérelmeket, amelyeket a (3) bekezdés szerint nem kell előnyben részesíteni, az Önkormányzat elutasíthatja.

(5) Amennyiben az Önkormányzat rendelkezésére álló tűzifa mennyiség – figyelemmel a (10) bekezdés szerint egy fő részére minimálisan biztosítandó tűzifa mennyiségére – még azon kérelmezők számára sem elegendő, akik a (3) bekezdés szerint az elbírálásnál előnyt élveznek, elsődlegesen, az alábbi sorrendben azon személy kérelmét kell támogatni, aki

1. a (3) bekezdés d) pontja szerinti halmozottan hátrányos helyzetű gyermeket nevel,
2. Szt. szerinti időskorúak járadékára jogosult,
3. települési támogatásra jogosult, ezen belül is annak a részére kell az előnyt biztosítani, és a támogatást megítélni, aki a lakhatáshoz kapcsolódó rendszeres kiadások viselésével kapcsolatos támogatásban részesül,
4. Szt. szerinti aktív korúak ellátására jogosult.

(6) Ezen § szerinti támogatás ugyanazon lakott ingatlanra csak egy jogosultnak, és csak egy alkalommal állapítható meg.

(7) Az Önkormányzat méltányosságból a (2) bekezdésében foglaltaktól függetlenül megállapíthatja a tűzifa támogatást az olyan igénylőnek is, aki a támogatásra méltányolható okból rászorul. Méltányolható oknak minősül minden olyan élethelyzet, ahol a kérelmező Önkormányzat általi támogatása a település erkölcsi kötelessége.

(8) A (2) bekezdésében foglaltaktól függetlenül nem jogosult az e § szerinti tűzifatámogatásra az a személy, aki

1. erdőgazdálkodó vagy erdőtulajdonos, vagy
2. olyan ingatlanban él, mely tűzifával egyáltalán nem fűthető.

(9) Üresen álló, nem lakott ingatlanra, amelyben életvitelszerűen senki sem él, tűzifa támogatás nem igényelhető.

(10) Egy kérelmező részére minimálisan 1, maximálisan 4 m3 tűzifa juttatható. A kérelmező részére ténylegesen biztosítandó tűzifa mennyiségéről a körülmények mérlegelésével az Önkormányzat dönt. A mérlegeléskor kötelezően figyelembe kell venni a kérelmező háztartásában élők számát, a kérelmező háztartásában nevelt kiskorú gyermekek számát, a kérelmező által fűtött ingatlan nagyságát, valamint a kérelemben foglalt összes egyedi körülményt.

(11) A támogatás megállapítása iránti eljárás kérelemre indul.

(12) A tűzifa támogatás átvételét a jogosult átvételi elismervény aláírásával igazolja.

**7. Települési gyógyszertámogatás**

**25.§** (1) Az Önkormányzat az arra rászorulóknak a gyógyszerkiadások terheinek csökkentésére támogatást nyújt (továbbiakban: gyógyszertámogatás).

(2) Gyógyszertámogatásra jogosult a kérelmező, ha megfelel a következő együttes feltételeknek:

1. a családjában a havi egy főre jutó nettó jövedelem nem haladja meg az öregségi nyugdíj mindenkori legkisebb összegének 170 %-át, egyedül élő esetén a 220 %-át, és
2. a havi rendszeres gyógyító ellátásának költsége az öregségi nyugdíj legkisebb összegének 20 %-át meghaladja, és
3. alanyi vagy normatív jogcímen nem jogosult közgyógyellátásra, és
4. az egészségi állapota, krónikus betegsége miatt rendszeres gyógyszerszedésre szorul.

(3) A kérelemhez csatolni kell egy gyógyszertár által beárazott, a krónikus betegséghez közvetlenül kapcsolódó gyógyszereket kimutató háziorvosi igazolást.

(4) A támogatás mértéke megegyezik a gyógyszertár által beárazott gyógyszerköltséggel, de legfeljebb havi 6.000 Ft.

(5) A gyógyszertámogatás egy évre kerül megállapításra azzal, hogy amennyiben a jogosult ezen időtartam alatt jogosultságot szerez közgyógyellátásra, a részére megállapított gyógyszertámogatást a közgyógyellátásra való jogosultság kezdő napjával meg kell szüntetni. A jogosult köteles közgyógyellátásra való jogosultság szerzésének tényéről az Önkormányzatot haladéktalanul értesíteni, illetve ezen tényt a jogosult felhatalmazásával az Önkormányzat maga is ellenőrizheti.

(6) A gyógyszertámogatást az Önkormányzat pénzbeli ellátási formában nyújtja.

**8. Települési temetési támogatás**

**26.§** (1) Az Önkormányzat támogatást nyújt az arra rászorulóknak az elhunyt hozzátartozó eltemettetésének költségeihez való hozzájárulásként (továbbiakban: temetési támogatás).

(2) Temetési támogatás annak a kérelmezőnek állapítható meg, aki, illetve akinek a családjában az egy főre jutó havi nettó jövedelme nem haladja meg az öregségi nyugdíj mindenkori legkisebb összegének 200 %-át, egyedül élő esetén 250 %-át.

(3) Az elhunyt személy eltemettetésének költségeihez való hozzájárulásként nyújtott támogatás iránti kérelemben számlával igazolni kell a temettetés költségeit.

**III. Fejezet**

**Köztemetés**

**27.§** (1) Az Önkormányzat az Szt. 48.§-a szerint gondoskodik a köztemetésről.

(2) A köztemetés a legolcsóbb hamvasztásos temetés és gyászszertartás igénybevételével történik.

(3) A hamvakat tartalmazó urnát az eltemettetésre köteles személynek – kérésére – ki kell adni.

(4) Az eltemettetésre köteles személynek nem kell megtérítenie a köztemetés költségét, ha a családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 150 %-át.

**IV. Fejezet**

**Személyes gondoskodást nyújtó ellátások**

**9. Étkeztetés**

**28.§** (1) Az Önkormányzat a szociálisan rászorultaknak az Szt. 62.§-a szerint étkeztetést biztosít.

(2) Szociális helyezte miatt rászorultnak kell tekintetni azt a személyt, aki

1. ellátásáról hozzátartozója, vagy vele közös háztartásban élő családtagja önhibáján kívül gondoskodni nem tud,
2. kora, egészségi állapota, fogyatékossága, pszichiátriai betegsége, szenvedélybetegsége vagy hajléktalansága miatt önmaga fenntartásáról gondoskodni képtelen.

(3) Az egészségi állapot miatti rászorultságot háziorvos által kiállított igazolással kell bizonyítani.

**10. Házi segítségnyújtás**

**29.§** (1) Az Önkormányzat az Szt. 63. §-ában foglaltak szerint a Körmendi Szociális Szolgáltató és Információs Központ közreműködésével házi segítségnyújtást biztosít.

(2) A házi segítségnyújtást az intézmény vezetője megtagadhatja, ismételt esetben pedig az ellátást megszüntetheti, ha a segítségnyújtásra jogosult a szociális gondozót munkájában szándékosan akadályozza.

(3) A segítségnyújtás megtagadásáról az intézményvezető jegyzőkönyvet köteles készíteni.

**11. Jelzőrendszeres házi segítségnyújtás**

**30.§** Az Önkormányzat a Körmendi Szociális Szolgáltató és Információs Központ közreműködésével jelzőrendszeres házi segítségnyújtást biztosít az Szt. 65. §-ában foglaltak szerint.

**12. Családsegítés**

**31.§** A családsegítést az Önkormányzat a Körmendi Szociális Szolgáltató és Információs Központ közreműködésével biztosítja az Szt. 64. §-ában foglaltak szerint.

**13. Támogató szolgáltatás**

**32.§** Az Önkormányzat támogató szolgáltatást biztosít az Szt. 65/C.§-ában foglaltak alapján a Körmendi Szociális Szolgáltató és Információs Központban.

**14. Nappali ellátások**

**33.§** (1) Az Idősek Nappali Intézményében történő ellátásra jogosult az öregségi nyugdíjkorhatárt betöltött időskorú.

(2) Az ellátás biztosításánál előnyt élvezhet az az időskorú, aki egyedül él, különösen az, akinek egészségi állapota ezt indokolja és napközbeni ellátására más nappali intézményben nincs lehetőség.

(3) Nem veheti igénybe az ellátást az a személy, aki

1. fertőző beteg vagy kórokozó hordozó,
2. közveszélyes vagy elmebeteg,
3. a közösségi életvitelre, a közösségi normák betartására alkalmatlan.

(4) Az ellátásra jelentkezők felvétele nyugdíjas korhatárt elért időskorúak esetében az intézményvezető, a nem nyugdíjas korú személyek esetében pedig az Önkormányzat illetékes bizottságának hatáskörébe tartozik.

(5) Az ellátás keretében az intézmény – az ellátott igényétől függően – napi háromszori étkezést és heti egyszeri orvosi ellátást biztosít.

(6) Meg kell szüntetni az ellátását annak a jogosultnak, aki

1. ezt kéri,
2. ápolásra szorul, és házi segítségnyújtásra van szüksége,
3. fertőző beteggé válik,
4. többszöri agresszív fenyegető magatartásával a közösséget zavarja, és beilleszkedni nem tud vagy nem akar.

(7) Az ellátását azonnali hatállyal meg kell tagadni, annak a jogosultnak, aki:

1. az ellátást ittas állapotban veszi igénybe,
2. az alapvető közegészségügyi, járványügyi szabályokat nem tartja be,
3. agresszív magatartásával zavarja a közösséget.

(8) Az ellátás megtagadásáról az intézményvezető jegyzőkönyvet köteles készíteni.

**34.§** (1) Fogyatékosok nappali intézményébe a harmadik életévét betöltött, önkiszolgálásra részben képes fogyatékos személy vehető fel, aki részére napközbeni gondozást, foglalkoztatást, igény szerint étkezést kell biztosítani.

(2) Az ellátottakat csak próbaidővel lehet felvenni, melynek tartama három hónapnál hosszabb nem lehet.

(3) Fogyatékosok nappali intézményében nem gondozható az a személy, aki

1. veszélyeztető magatartást tanúsít,
2. önálló helyzetváltoztatásra még segédeszközzel sem képes,
3. önellátásra nem képes,
4. orvosi ellátást és állandó ápolást igényel,
5. gyógypedagógiai nevelésre, oktatásra alkalmas és felvétele, elhelyezése a korának, állapotának megfelelő nevelési, oktatási intézményben biztosítható.

(4) A fogyatékos személy ellátását meg kell szüntetni, ha a közösségre nézve közveszélyes, agresszív magatartást tanúsít.

**35.§** (1) Szenvedélybetegek nappali intézménye a szenvedélybetegséggel küzdő személyek napközbeni ellátását, gondozását végzi.

(2) A szenvedélybetegek nappali intézménye az önkéntességre és a speciális segítő programokra építve biztosítja az ellátottak igényei alapján a felvilágosító, tanácsadó, tájékoztató, kulturális, szabadidős programok szervezését és lebonyolítását.

(3) A szenvedélybetegek nappali intézményének nem feladata az alkohol-, drog- és egyéb függőségi problémával küzdő személyek egészségügyi gondozása.

**V. Fejezet**

**Szakosított ellátás**

**15. Átmeneti elhelyezést nyújtó intézmény**

**36.§** (1) Az Önkormányzat az Szt. 82.§-a alapján működteti az Időskorúak Gondozóházát.

(2) Az intézményi jogviszony részletes szabályait a Házirend tartalmazza.

(3) Az intézmény vezetője az ellátást megtagadhatja – jegyzőkönyv egyidejű felvételével – ha az ellátott

1. a közösségre nézve agresszív, fenyegető magatartást tanúsít, vagy ittas állapotban van,
2. az alapvető közegészségügyi, járványügyi szabályokat nem tartja be,
3. a közösség, vagy az intézmény sérelmére szabálysértést, vagy bűncselekményt követ el.

**VI. Fejezet**

**Térítési díj**

**37.§** (1) A személyes gondoskodást nyújtó ellátásokért – az Szt. 115/A.§-ában meghatározottak kivételével – térítési díjat kell fizetni.

(2) A térítési díjat az Szt. 114.§. (2) bekezdésében foglaltak kötelesek megfizetni.

(3) A személyes gondoskodás körébe tartozó szociális ellátások térítési díját az Önkormányzat évente külön rendeletben állapítja meg.

**VII. Fejezet**

**Szociálpolitikai kerekasztal**

**38.§** (1) Körmend Város Önkormányzatának Képviselő-testülete szociálpolitikai kerekasztalt működtet.

(2) A szociálpolitikai kerekasztal feladata Körmend Város Önkormányzatának Képviselő-testülete által jóváhagyott szociális szolgáltatás-tervezési koncepcióban meghatározott célkitűzések, fejlesztése, feladatok megvalósulásának, végrehajtásának folyamatos figyelemmel kísérése, a városi szociális jelzőrendszer működtetése.

(3) A szociálpolitikai kerekasztal tagjai:

1. Körmend Város Önkormányzata Szociális és Egészségügyi Bizottságának elnöke,
2. Szociális Szolgáltató és Információs Központ vezetője
3. Körmend és Kistérsége Önkormányzati Társulás Társulási Tanácsának elnöke,
4. Vas Megyei Kormányhivatal Körmendi Járási Hivatala Népegészségügyi Osztályának tisztifőorvosa.

(4) A kerekasztal vezetője Körmend Város Polgármestere.

(5) A kerekasztal évente legalább egy alkalommal ülést tart. Az ülést a kerekasztal vezetője hívja össze és vezeti. A kerekasztal akkor határozatképes, ha a tagok több mint fele jelen van.

(6) A kerekasztal véleményét egyszerű szótöbbséggel alakítja ki. A szociális szolgáltatás-tervezési koncepció végrehajtásáról kialakított véleményéről a Képviselő-testületet tájékoztatni kell.

(7) Az ülésről jegyzőkönyvet kell vezetni, melyet a kerekasztal vezetője, valamint a jegyzőkönyv vezetője ír alá és hitelesít.

(8) A szociálpolitikai kerekasztal működésével kapcsolatos adminisztratív feladatokat a Körmendi Közös Önkormányzati Hivatal látja el.

**VIII. Fejezet**

**Záró rendelkezések**

**39.§** (1) Ez a rendelet a kihirdetés napját követő napon lép hatályba.

(2) Hatályát veszti az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III. 1.) önkormányzati rendelet.

 **Bebes István dr. Stepics Anita**

 **polgármester jegyző**

**INDOKOLÁS**

**a szociális ellátásokról szóló ……/2021. (IX. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az Alaptörvény 32. cikk (2) bekezdése szerint feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot. A szociális igazgatásról és szociális ellátásokról szóló 1993. évi III. törvény (továbbiakban: Szt.) által előírt kötelező támogatások körén kívül további ellátások, támogatások nyújtásáról és azok jogosultsági feltételeiről az Szt. és a további vonatkozó magasabb szintű jogszabályok által megszabott kereteken belül az önkormányzatok szabadon dönthetnek. A sokszor módosított 5/2015. (III.1.) rendelet felülvizsgálata során a megváltozott jogszabályi környezetre tekintettel indokolttá vált egy új szociális ellátásokról szóló rendelet megalkotása.

**RÉSZLETES INDOKOLÁS**

**1.§-hoz**

A vonatkozó jogszabályi rész a rendelet hatályát határozza meg.

**2 - 4.§-hoz**

A vonatkozó jogszabályi rész meghatározza az Önkormányzat által – pénzben és/vagy természetben – nyújtott támogatási formákat, valamint a személyes gondoskodást nyújtó ellátások típusait.

**5 - 14.§-hoz**

A vonatkozó jogszabályi rész az előzőekben rögzített szociális ellátások igénylésének, a támogatás megítélésének és ellenőrzésének általános eljárási szabályait határozza meg.

**15.§-hoz**

A vonatkozó jogszabályi rész az Szt. 45.§-a alapján nyújtandó rendkívüli települési támogatás részletes szabályait tartalmazza.

**16- 21.§-hoz**

A vonatkozó jogszabályi rész a települési lakhatási támogatás nyújtásának részletes szabályait rögzíti.

**22 - 24.§-hoz**

A vonatkozó jogszabályi rész a települési fűtési támogatás nyújtásának részletes szabályait rögzíti, külön kitérve a Magyar Állam képviseletében eljáró NIF Zrt. által az M8 autóút építése során kitermelt famennyiségből szociális célú felhasználásra térítésmentesen átadott tűzifaanyag elosztására vonatkozó eltérő szabályokra.

**25.§-hoz**

A vonatkozó jogszabályi rész a települési gyógyszertámogatás nyújtásának részletes szabályait rögzíti.

**26.§-hoz**

A vonatkozó jogszabályi rész a települési temetési támogatás nyújtásának részletes szabályait rögzíti.

**27.§-hoz**

A vonatkozó jogszabályi rész a köztemetés szabályait határozza meg.

**28 - 35.§-hoz**

A vonatkozó jogszabályi rész a személyes gondoskodást nyújtó szociális ellátások – így az étkeztetés, a házi segítségnyújtás, a jelzőrendszeres házi segítségnyújtás, családsegítés, támogató szolgáltatás és a nappali ellátások (időskorúak, fogyatékosok és szenvedélybetegek nappali ellátása) – részletes szabályait rögzíti.

**36.§-hoz**

A vonatkozó jogszabályi rész az Szt. 82.§-a alapján működtetett Időskorúak Gondozóházával kapcsolatos szabályokat határozza meg.

**37.§-hoz**

A vonatkozó jogszabályi rész a térítési díjról rendelkezik.

**38.§-hoz**

A vonatkozó jogszabályi rész a szociálpolitikai kerekasztalra vonatkozó szabályokat határozza meg.

**39.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.

**II. Az újszülöttek támogatásáról szóló önkormányzati rendelet**

A rendelettervezet az újszülöttek támogatásával kapcsolatban a jelenleg hatályos szabályozást veszi át. Az új rendelet megalkotásának indoka, hogy ez a támogatás nem szociális rászorultsághoz kötött, ezért nem szabályozható a szociális ellátásokról szóló rendeletben.

**Előzetes hatásvizsgálat:**

Társadalmi hatás: A rendelet társadalmi hatása jelentős, hiszen a Körmenden lakó gyermeket vállaló családoknak nyújt támogatást általa az Önkormányzat. A rendelet megalkotásának célja, hogy egyértelműen meghatározza az újszülöttek támogatását, az igénylés módját, feltételeit.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának a korábbi szabályozáshoz képest további költségvetési hatása nincs.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotásának indoka, hogy egy nem szociális rászorultságtól függő támogatást új rendelet szabályozzon, ne a szociális alapú támogatásokat rögzítő jogszabály.

A rendelet személyi, szervezeti, tárgyi és pénzügyi feltételei rendelkezésre állnak.

**Körmend Város Önkormányzata Képviselő-testületének …../2021. (IX. …..) önkormányzati rendelete**

**az újszülöttek támogatásáról**

Körmend Város Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában szabályozott feladatkörében eljárva a következőket rendeli el:

**1.§** (1) Az Önkormányzat a Körmend város közigazgatási területén állandó lakcímmel rendelkező szülőket – gyermekük születése esetén – egyszeri vissza nem térítendő támogatásban részesíti.

(2) A támogatás mértéke újszülöttenként 20.000,-Ft.

**2.§** A támogatás iránti kérelmet a szülők a Körmendi Közös Önkormányzati Hivatalnál nyújthatják be a gyermek születését követő 6 hónapon belül.

(2) A kérelemhez csatolni kell a gyermek születési anyakönyvi kivonatának másolatát, valamint a szülök körmendi állandó lakcímének igazolását.

**3.§** A támogatás megítélésének feltétele, hogy a gyermek születésének időpontjában mindkét szülő körmendi állandó lakcímmel rendelkezzen.

**4.§** Ez a rendelet a kihirdetés napját követő napon lép hatályba.

 **Bebes István dr. Stepics Anita**

 **polgármester jegyző**

**INDOKOLÁS**

**az újszülöttek támogatásáról szóló ……/2021. (IX. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az Alaptörvény 32. cikk (2) bekezdése szerint feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot. A szociális igazgatásról és szociális ellátásokról szóló 1993. évi III. törvény (továbbiakban: Szt.) felhatalmazása alapján az Önkormányzat rendeletet alkotott a szociális ellátások, támogatások nyújtásáról és a jogosultsági feltételekről. Ebben a rendeletben kapott helyet az újszülöttek támogatásának szabályozása is. Tekintettel arra, hogy az újszülöttek támogatása nem szociális rászorultság alapján járó támogatás, indokolt ezt a támogatást külön rendeletben, a szociális ellátásoktól függetlenül szabályozni.

**RÉSZLETES INDOKOLÁS**

**1.§-hoz**

A vonatkozó jogszabályi rész az újszülöttek után járó támogatást és annak mértékét határozza meg.

**2 - 3.§-hoz**

A vonatkozó jogszabályi rész a támogatás igénylésének módját és a támogatás megítélésnek feltételét határozza meg.

**4.§-hoz**

A vonatkozó jogszabályi rész hatályba léptető rendelkezést tartalmaz.

**III. A gyermekjóléti alapellátásokról, a pénzbeli ellátásokról és a személyes gondoskodásról szóló önkormányzati rendelet**

A rendelettervezet tartalmazza a jelenleg hatályos önkormányzati rendeletben szereplő ellátásokat, továbbá azokat kiegészíti a szünidei gyermekétkeztetéssel, amely ellátási forma a gyermekek védelméről és a gyámügyi igazgatásról szóló 1997. évi XXXI. törvény alapján eddig is működött Körmenden, azonban a rendeletben nem került rögzítésre.

Személyes gondoskodást nyújtó ellátásként bölcsődei ellátást és gyermekjóléti szolgáltatást biztosít az Önkormányzat. Mindkettő ellátás társulás által fenntartott intézményen – Körmendi Bóbita Bölcsődén és a Körmendi Szociális Szolgáltató és Információs Központon – keresztül biztosított.

**Előzetes hatásvizsgálat:**

Társadalmi hatás: A rendelet társadalmi hatása jelentős, hiszen a gyermekjóléti alapellátások helyi szabályait határozza meg. A rendelet megalkotásának célja, hogy a korábbi szabályozáshoz képest egy átláthatóbb és egységes szerkezetben foglalja össze az egyes ellátásokat ezzel biztosítva az azokat igénybe vevők egyértelmű tájékoztatását.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának a korábbi szabályozáshoz képest további költségvetési hatása nincs.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A korábbi szabályozás a többszöri módosítás és a megváltozott jogszabályi környezet miatt már nem volt megfelelő, ezért szükséges a rendelet megalkotása.

A rendelet személyi, szervezeti, tárgyi és pénzügyi feltételei rendelkezésre állnak.

**Körmend Város Önkormányzata Képviselő-testületének …./2021. (IX. …...) önkormányzati rendelete**

**a gyermekjóléti alapellátásokról, a pénzbeli ellátásokról és a személyes gondoskodásról**

Körmend Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 18.§ (2) bekezdésben, 29.§ (1) - (3) bekezdésben, 131.§ (1) bekezdésben, 148.§ (5) bekezdésben, 151.§ (2f) bekezdésben és a 151.§ (4a) bekezdésben kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13§ (1) bekezdés 8. pontjában szabályozott feladatkörében eljárva a következőket rendeli el:

**I. Fejezet**

**Általános rendelkezések**

**1.§** (1) A rendelet hatálya kiterjed Körmend Város közigazgatási területén élő gyermekekre, fiatal felnőttekre, szüleikre és törvényes képviselőikre.

(2) A rendelet hatálya a személyes gondoskodást nyújtó ellátások tekintetében kiterjed a Körmend és Kistérsége Önkormányzati Társulás, valamint a bölcsődei ellátás tekintetében a Körmend és Mikrotérsége Köznevelési Intézményfenntartó Társulás településeire.

**2.§** (1) Az Önkormányzat e rendeletben foglaltak szerint természetbeni és személyes gondoskodást nyújtó ellátásokat biztosít.

(2) Természetbeni ellátásként az Önkormányzat gyermekétkeztetést és szünidei gyermekétkeztetést biztosít.

(3) Személyes gondoskodást nyújtó ellátások keretében az Önkormányzat bölcsődei ellátást, valamint gyermekjóléti szolgáltatást biztosít.

**II. Fejezet**

**Természetben nyújtott ellátások**

**1. Gyermekétkeztetés**

**3.§** (1) Az Önkormányzat a területén működő bölcsődében, óvodában és közoktatási intézményekben a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 21/A.§-a szerint intézményi gyermekétkeztetést biztosít.

 (2) Az ingyenes és kedvezményes intézményi gyermekétkeztetésre a Gyvt. 21/B.§-a az irányadó.

**2. Szünidei gyermekétkeztetés**

**4.§** (1) Az Önkormányzat a szülő vagy törvényes képviselő kérelmére szünidei gyermekétkeztetés keretében déli meleg főétkezést (ebédet) biztosít a hátrányos helyzetű gyermekek, a rendszeres gyermekvédelmi kedvezményben részesülő, halmozottan hátrányos helyzetű gyermekek, valamint a rendszeres gyermekvédelmi kedvezményre jogosult gyermekek részére.

(2) A szünidei gyermekétkeztetést az Önkormányzat a tanév rendjéhez igazodóan szünetenként az adott tanítási szünet időtartamára eső időszakban biztosítja.

(3) Az ebédet a szülő, a törvényes képviselő vagy az általa meghatalmazott személy megfelelő ételhordóban az előzetesen megjelölt főzőkonyháról viheti el a gyermeke számára.

(4) A szünidei gyermekétkeztetés iránti kérelmet a Körmendi Közös Önkormányzati Hivatalban kell benyújtani.

**III. Fejezet**

**Személyes gondoskodást nyújtó ellátások**

**5.§** (1) A személyes gondoskodást nyújtó ellátások igénybevétele – ha a törvény másképpen nem rendelkezik – önkéntes. A kérelmet a szülő, törvényes képviselő terjesztheti elő.

(2) Az ellátás iránti kérelmet az intézmény vezetőjéhez kell benyújtani.

(3) A személyes gondoskodást nyújtó ellátás igénybevételét a tényállás tisztázása mellett az intézményvezető döntése, intézkedése, valamint a jegyzőnek vagy a gyámhivatalnak a határozata alapozza meg.

(4) Az ellátás megszűnik a térítési díj fizetésének, vagy az ellátás igénybevételének elmaradásával.

**6.§** Az Önkormányzat személyes gondoskodást nyújtó ellátásként biztosítja a gyermekek napközbeni ellátását bölcsődében a Körmend és Mikrotérsége Köznevelési Intézményfenntartó Társulás által fenntartott intézményben, valamint gyermekjóléti szolgáltatást biztosít a Körmend és Kistérsége Önkormányzati Társulás által fenntartott intézmény, a Körmendi Szociális Szolgáltató és Információs Központ közreműködésével.

**IV. Fejezet**

**Térítési díj**

**7.§** (1) Az intézményi gyermekétkeztetésért és a személyes gondoskodást nyújtó ellátásokért – a gyermekjóléti szolgáltatás kivételével – térítési díjat kell fizetni.

(2) Az intézményi térítési díjakat az Önkormányzat külön rendeletben határozza meg.

(3)A személyi térítési díjakat az intézményvezető határozza meg a Gyvt. szabályai és intézményi térítési díjakról szóló önkormányzati rendelet alapján.

**V. Fejezet**

**Záró rendelkezések**

**8.§** (1) Ez a rendelet a kihirdetés napját követő napon lép hatályba.

(2) Hatályát veszti a gyermekvédelemről és a gyermekek pénzbeli és természetbeni ellátásának helyi szabályairól szóló 4/1998. (III. 17.) önkormányzati rendelet.

(3) Hatályát veszti a Képviselő-testület Szervezeti és Működési Szabályzatáról szóló 14/2019. (X. 30.) önkormányzati rendelet 1. melléklet 4.7. pontja.

 **Bebes István dr. Stepics Anita**

 **polgármester jegyző**

**INDOKOLÁS**

**a gyermekjóléti alapellátásokról, a pénzbeli ellátásokról és a személyes gondoskodásról szóló ……/2021. (IX. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az Alaptörvény 32. cikk (2) bekezdése szerint feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot. A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) felhatalmazása alapján az Önkormányzat rendeletet alkotott a gyermekjóléti alapellátásokról, személyes gondoskodás nyújtó ellátásokról. A sokszor módosított 4/1998. (III.17.) rendelet felülvizsgálata során a megváltozott jogszabályi környezetre tekintettel indokolttá vált egy új gyermekjóléti alapellátásokról szóló rendelet megalkotása.

**RÉSZLETES INDOKOLÁS**

**1.§-hoz**

A vonatkozó jogszabályi rész a rendelet hatályát határozza meg.

**2.§-hoz**

A vonatkozó jogszabályi rész az Önkormányzat által nyújtott természetbeni és személyes gondoskodást nyújtó ellátásokat határozza meg.

**3 - 4.§-hoz**

A vonatkozó jogszabályi rész a gyermekétkeztetés, valamint a szünidei gyermekétkeztetés szabályait rögzíti.

**5 - 6.§-hoz**

A vonatkozó jogszabályi rész a személyes gondoskodást nyújtó ellátások – így a bölcsődei ellátás, valamint a gyermekjóléti szolgáltatást – szabályait rögzíti.

**7.§-hoz**

A vonatkozó jogszabályi rész a térítési díjakról rendelkezik.

**8.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.

**IV. A térítési díjakról szóló önkormányzati rendelet**

A rendelettervezet tartalmazza egyrészt az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015. (III. 1.) önkormányzati rendelet mellékletében az egyes szociális ellátásokra meghatározott térítési díjakat, másrészt a gyermekintézmények étkezési térítési díjának megállapításáról szóló 33/2006. (XII. 31.) önkormányzati rendeletben rögzített térítési díjakat. A térítési díjak összege a jelenleg hatályos rendeletekben foglaltakkal azonos, az új rendelet elfogadásával nem kerül sor díjemelésre.

Az új rendelet megalkotását az indokolja, hogy valamennyi szociális és gyermekjóléti alapellátás térítési díja egy rendeletben, egy átláthatóbb és egységes szerkezetben kerüljön összefoglalásra biztosítva ezzel az ellátásokat igénybe vevők egyértelmű tájékoztatását.

**Előzetes hatásvizsgálat:**

Társadalmi hatás: A rendelet társadalmi hatása jelentős, hiszen az intézményi gyermekétkeztetést, valamint az egyes személyes gondoskodást nyújtó szociális ellátásokat igénybe vevők által fizetendő térítési díjakat rögzíti, így a lakosság nagy részét érinti.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának a korábbi szabályozáshoz képest további költségvetési hatása nincs.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotását az indokolja, hogy valamennyi térítési díj egy jogszabályban, átláthatóan és egységesen kerüljön szabályozásra.

A rendelet személyi, szervezeti, tárgyi és pénzügyi feltételei rendelkezésre állnak.

**Körmend Város Önkormányzata Képviselő-testületének …../2021. (IX. …..) önkormányzati rendelete**

**a térítési díjakról**

Körmend Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92.§ (1) – (2) bekezdésében, 115.§ (3) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 147.§ (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8a. pontjában szabályozott feladatkörében eljárva a következőket rendeli el:

**I. Fejezet**

**A személyes gondoskodást nyújtó és a szakosított szociális ellátások térítési díjai**

**1.§.** (1) A személyes gondoskodást nyújtó szociális ellátásokért – a szociális igazgatásról és szociális ellátásokról szóló 1993. évi III. törvény (továbbiakban: Szt.) 115/A.§-ában meghatározottak kivételével – térítési díjat kell fizetni.

(2) A térítési díjat az Szt. 114.§ (2) bekezdésében foglaltak kötelesek megfizetni.

(3) A személyes gondoskodást nyújtó szociális ellátásokért fizetendő térítési díjak mértékét az 1. melléklet tartalmazza.

**2.§** (1) A támogató szolgáltatáshoz kapcsolódó – a rendelet 1. mellékletében megállapított – szállítási szolgáltatási díj 33 %-ának megfizetésére köteles:

a) a szállítási szolgáltatást napi rendszerességgel igénybe vevő – napi 10 km-t meghaladó – ellátásba részesülő személy, és

b) a szállítási szolgáltatást igénybe vevő, tanulói jogviszonnyal rendelkező, a Körmend és Kistérsége Önkormányzati Társuláshoz tartozó településeken lévő köznevelési/közoktatási intézménybe járó fogyatékos személy.

(2) A szállítási szolgáltatási díj mérséklése iránti kérelemről az intézmény vezetője dönt. Döntésénél köteles figyelembe venni a kérelmező jövedelmi, vagyoni viszonyait, valamint az ügy összes körülményeit.

**3.§** A támogató szolgáltatás keretében nyújtott személyi segítést szociálisan nem rászoruló is igénybe veheti. Szociálisan nem rászoruló ellátott esetén a térítési díj mértéke 700,- Ft/óra.

**4.§** Az átmeneti elhelyezést nyújtó Időskorúak Gondozóházában az intézményi térítési díj 3130,- Ft/fő/nap.

**II. Fejezet**

**A gyermekétkeztetés és a bölcsődei gondozás intézményi térítési díja**

**5.§** A gyermekjóléti alapellátások keretében – a Körmend és Mikrotérsége Köznevelési Intézményfenntartó Társulás, a Szombathelyi Tankerületi Központ, valamint a Szombathelyi Egyházmegye által fenntartott, Körmend város közigazgatási területén működő gyermekjóléti, köznevelési és közoktatási intézményekben – biztosított intézményi gyermekétkeztetésért térítési díjat kell fizetni, melynek mértékét a 2. melléklet tartalmazza.

(2) A Körmend és Mikrotérsége Köznevelési Intézményfenntartó Társulás által fenntartott Körmendi Bóbita Bölcsődében a gondozási intézményi térítési díj összege 0 Ft.

**6.§** (1) A személyi térítési díjat az intézményvezető az intézményi térítési díj, az igénybe vett étkezések száma, valamint a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 21/B.§-ában meghatározott kedvezmények figyelembevételével a Gyvt. 148.§-ában foglaltak szerint állapítja meg.

(2) A személyi térítési díjat havonta utólag kell megfizetni bankszámlára való utalással vagy postai csekkbefizetéssel.

**III. Fejezet**

**Záró rendelkezések**

**7.§** Ez a rendelet a kihirdetés napját követő napon lép hatályba.

(2) Hatályát veszti a gyermekintézmények étkezési térítési díjának megállapításáról szóló 33/2006. (XII. 31.) önkormányzati rendelet.

 **Bebes István dr. Stepics Anita**

 **polgármester jegyző**

***1. melléklet a …/2021. (IX. …..) önkormányzati rendelethez***

**A személyes gondoskodást nyújtó szociális ellátások térítési díjai**

|  |  |
| --- | --- |
| Szolgáltatás | Jövedelem (Ft/hó) |
| 20.000 – 35.000 | 35.001 – 50.000 | 50.001 – 55.000 | 55.001 – 60.000 | 60.001 – 65.000 | 65.001 – 70.000 | 70.001 – 75.000 | 75.001 – 80.000 | 80.001 – 85.000 | 85.001 – 90.000 | 90.001 – 100.000 | 100.001 – 130.000 | 130.001 –től  |
| Nappali ellátás napi 3 étkezéssel (Ft/fő/nap) | 100 | 190 | 280 | 360 | 430 | 510 | 590 | 670 | 750 | 820 | 890 | 940 | 1.000 |
| Nappali ellátás napi 1 étkezéssel (Ft/fő/nap) | 50 | 100 | 190 | 250 | 310 | 370 | 430 | 490 | 520 | 560 | 580 | 590 | 610 |
| Szociális étkeztetés (napi 1 étkezés) (Ft/fő/nap) | 50 | 100 | 190 | 250 | 310 | 370 | 430 | 490 | 520 | 560 | 580 | 590 | 610 |
| Ebéd kiszállítása (1 adag) | 0 | 0 | 35 | 45 | 50 | 50 | 55 | 60 | 60 | 65 | 70 | 75 | 75 |
| Házi segítségnyújtás (Ft/óra) | 0 | 0 | 0 | 0 | 120 | 260 | 330 | 360 | 400 | 450 | 490 | 560 | 610 |
| Jelzőrendszeres házi segítségnyújtás (Ft/készülék/nap) | 40 | 40 | 40 | 40 | 40 | 40 | 40 | 40 | 40 | 40 | 40 | 40 | 40 |
| Támogató szolgáltatás - személyi segítés (Ft/óra) | 0 | 0 | 0 | 0 | 0 | 300 | 350 | 370 | 410 | 460 | 490 | 570 | 610 |
| Szenvedélybeteg nappali benntartózkodása (Ft/fő/nap) | 20 | 20 | 20 | 20 | 20 | 20 | 20 | 20 | 20 | 20 | 20 | 20 | 20 |
| Idősek nappali benntartózkodása (Ft/fő/nap) | 50 | 50 | 50 | 50 | 50 | 50 | 50 | 50 | 50 | 50 | 50 | 50 | 50 |
| Fogyatékos nappali benntartózkodása (Ft/fő/nap) | 60 | 60 | 110 | 110 | 110 | 110 | 110 | 110 | 110 | 110 | 110 | 110 | 110 |

Támogató szolgáltatás keretein belül nyújtott szállítási szolgáltatás térítési díja

1. szociálisan rászoruló esetén 150,- Ft / km;
2. szociálisan nem rászoruló esetén 180,- Ft / km.

***2. melléklet a …/2021. (IX. …..) önkormányzati rendelethez***

**A gyermekétkeztetés intézményi térítési díja**

|  |  |
| --- | --- |
| **Étkezési fajták** | **Intézményi térítési díj (Ft/adag)** |
| **BÖLCSŐDE** |  |
| Reggeli + tízórai | 186 |
| Ebéd | 316 |
| Uzsonna | 118 |
| **Összesen** | **620** |
|  |  |
| **ÓVODA** |  |
| Tízórai | 134 |
| Ebéd | 386 |
| Uzsonna | 122 |
| **Összesen** | **642** |
|  |  |
| **ÁLTALÁNOS ISKOLA** |  |
| Tízórai | 134 |
| Ebéd | 390 |
| Uzsonna | 122 |
| **Összesen** (napi 3 étkezés) | **646** |
|  |  |
| **KÖZÉPISKOLA**  |  |
| Ebéd | **478** |

**INDOKOLÁS**

**a térítési díjakról szóló ……/2021. (IX. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az Alaptörvény 32. cikk (2) bekezdése szerint feladatkörében eljárva a helyi önkormányzat törvény által nem szabályozott helyi társadalmi viszonyok rendezésére, illetve törvényben kapott felhatalmazás alapján önkormányzati rendeletet alkot. A szociális igazgatásról és szociális ellátásokról szóló 1993. évi III. törvényben, valamint a gyermekek védelméről és a gyámügyi igazgatásról szóló 1997. évi XXXI. törvényben kapott felhatalmazások alapján az Önkormányzat határozza meg a személyes gondoskodást nyújtó és a szakosított szociális ellátások, valamint a gyermekétkeztetés és a bölcsődei gondozás intézményi térítési díjait.

**RÉSZLETES INDOKOLÁS**

**1 - 4.§-hoz**

A vonatkozó jogszabályi rész a személyes gondoskodást nyújtó szociális ellátások, valamint az átmeneti elhelyezést nyújtó Időskorúak Gondozóházában fizetendő térítési díjakról rendelkezik.

**5 - 6.§-hoz**

A vonatkozó jogszabályi rész a gyermekintézményekben az étkeztetésért fizetendő térítési díjakról rendelkezik, továbbá kimondja, hogy a Körmendi Bóbita Bölcsődében nem kell gondozási díjat fizetni.

**7.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.